KIRJALLINEN KYSYMYS E-1441/01

esittäjä(t): Mary Banotti (PPE-DE) komissiolle

(17. toukokuuta 2001)

Aihe: Tutkintojen tunnustaminen

Onko opettajan tutkintojen tunnustamisessa ja erityisesti musiikinopettajien tutkintojen vastavuoroisessa tunnustamisessa Euroopan unionissa edistytty ja millä tavoin?

Frederik Bolkesteinin komission puolesta antama vastaus

(20. heinäkuuta 2001)

Opettajantutkintojen tunnustamiseen sovelletaan vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustamista koskevasta yleisestä järjestelmästä 21 päivänä joulukuuta 1988 annettua neuvoston direktiiviä 89/48/ETY(1) ja direktiiviä 89/48/ETY täydentävästä ammatillisen koulutuksen tunnustamista koskevasta toisesta yleisestä järjestelmästä 18 päivänä kesäkuuta 1992 annettua neuvoston direktiiviä 92/51/ETY(2). Yleistä järjestelmää sovelletaan hyviin moniin erilaista koulutusta edellyttäviin ammatteihin, myös opettajiin. Yleisen järjestelmän mukaan tietyn jäsenvaltion kansalaisilla on oikeus harjoittaa toisessa jäsenvaltiossa ammattia, johon heillä on vaadittava pätevyys omassa jäsenvaltiossaan. Direktiivien mukainen pätevyyden tunnustaminen ei kuitenkaan tapahdu automaattisesti, koska vastaanottava jäsenvaltio voi edellyttää maahanmuuttajalta korvaavia toimenpiteitä (sopeutumisaikaa tai kelpoisuuskoetta) silloin, kun maahanmuuttajan koulutus olennaisesti poikkeaa vastaanottavassa jäsenvaltiossa vaadittavasta koulutuksesta. Direktiiveissä säädetään, että jäsenvaltioiden on joka toinen vuosi toimitettava komissiolle direktiivien soveltamista koskeva kertomus. Näistä kertomuksista käy ilmi, että opettajat ovat yksi suurimmista direktiiveistä hyötyneistä ammattiryhmistä. Vuosina 19911994 niiden opettajien määrä, joiden tutkintotodistus tunnustettiin yleisen järjestelmän puitteissa, oli yli 5 000. Lisätietoja aiheesta on komission neuvostolle ja parlamentille laatimissa kertomuksissa, jotka koskevat yleisestä järjestelmästä annettujen direktiivien soveltamista(3). Vuosia 19971998 koskevista tilastoista käy ilmi, että opettajien tutkintotodistusten tunnustamispäätöksiä tehtiin tänä aikana 2 431 kappaletta. Näistä 2 158 tapauksessa todistukset tunnustettiin ilman korvaavia toimenpiteitä. Tuoreimpien tilastotietojen mukaan (jotka koskevat kymmentä jäsenvaltiota ja kolmea Euroopan talousalueen (ETA:n) maata) vuosina 19992000 opettajien tutkintotodistuksia tunnustettiin yleisen järjestelmän mukaisesti 2 031 kappaletta, joista 1 850 tunnustettiin ilman korvaavia toimenpiteitä. Komissiolla ei ole tietoja erityisesti musiikinopettajien tutkintotodistusten tunnustamisesta, koska opettajien ammattiryhmää ei jaeta alaryhmiin. Komission tietoon ei kuitenkaan ole tullut, että tähän opettajien ammattiryhmään liittyisi erityisiä ongelmia.

Komissio on aloittanut rikkomisesta johtuvan menettelyn Ranskaa ja Saksaa vastaan opettajien tutkintotodistusten tunnustamista koskevien direktiiviin sisältyvien säännösten noudattamatta jättämisen johdosta. Kaikki menettelyt on kuitenkin saatettu päätökseen näiden jäsenvaltioiden tehtyä tarvittavat muutokset lainsäädäntöönsä ja/tai hallintomenettelyynsä.

Yleisen järjestelmän toimintaa on lainsäädännön näkökulmasta parannettu sisämarkkinalainsäädännön yksinkertaistamisesta 26 päivänä helmikuuta 2001 annetulla direktiivillä(4), jossa vastaanottavalle jäsenvaltiolle asetetaan velvollisuus ottaa tunnustamista koskevaa hakemusta tarkasteltaessa huomioon kokemus, jonka hakija on hankkinut tutkintotodistuksen saamisen jälkeen. Komissio on lisäksi käynnistämässä julkista kuulemismenettelyä valmistellakseen uutta ammatillisen koulutuksen tunnustamista koskevaa direktiiviä. Komissio aikoo ehdottaa yhtenäisempää, selkeämpää ja joustavampaa järjestelmää ammatillisen koulutuksen tunnustamiseksi, ja tarkoituksena on, että järjestelmä hyväksytään ennen vuoden 2002 keväällä pidettävää Eurooppa-neuvoston kokousta.

(1) EYVL L 19, 24.1.1989.

(2) EYVL L 209, 24.7.1992.

(3) KOM(96) 46 lopullinen ja KOM(2000) 17 lopullinen.

(4) Euroopan parlamentin ja neuvoston direktiivi 2001/19/EY (ei vielä julkaistu) ammatillisen koulutuksen tunnustamista koskevasta yleisestä järjestelmästä annettujen direktiivien 89/48/ETY ja 92/51/ETY muuttamisesta ja yleissairaanhoidosta vastaavien sairaanhoitajien, hammaslääkäreiden, eläinlääkäreiden, kätilöiden, arkkitehtien, farmaseuttien ja lääkäreiden toimintaa koskevien direktiivien 77/452/ETY, 77/453/ETY, 78/686/ETY, 78/687/ETY, 78/1026/ETY, 78/1027/ETY, 80/154/ETY, 80/155/ETY, 85/384/ETY, 85/432/ETY, 85/433/ETY ja 93/16/ETY täydentämisestä, EYVL C 28, 26.1.1998.